BEGRUNDELSE

Traditionel rom fra Frankrigs regioner i den yderste periferi har siden 1923 været omfattet af en særlig punktafgiftsordning på det franske marked i Europa. Siden etableringen af det indre marked og harmoniseringen af punktafgifterne i Europa er denne særlige punktafgiftsordning blevet videreført med Den Europæiske Unions godkendelse.

1.BAGGRUND FOR FORSLAGET

•Forslagets begrundelse og formål

Dette er et forslag til Rådets afgørelse til erstatning for Rådets nuværende afgørelse nr. 189/2014/EU af 20. februar 2014, som er vedtaget på grundlag af artikel 349 i traktaten om Den Europæiske Unions funktionsmåde (TEUF). Artiklen giver mulighed for at træffe særlige foranstaltninger for regionerne i den yderste periferi, idet det anerkendes, at vedvarende og kumulative begrænsninger alvorligt hæmmer udviklingen og påvirker deres økonomiske og sociale situation. Den giver mulighed for sådanne foranstaltninger, forudsat at de ikke underminerer EU-rettens, herunder det indre markeds og de fælles politikkers, integritet og sammenhæng. Den gældende afgørelse giver Frankrig bemyndigelse til at anvende en reduceret sats for visse indirekte skatter på traditionel rom fremstillet i de franske regioner i den yderste periferi, Guadeloupe, Fransk Guyana, Martinique og Réunion, når de transporteres til fastlandet og forbruges dér. Nedsættelsen af de indirekte skatter må ikke overstige 50 % af den franske standardsats for punktafgifter på alkohol og er begrænset til et årligt kontingent på 144 000 hl ren alkohol. Undtagelsen udløber den 31. december 2020.

Formålet med denne ordning er at kompensere for de højere produktionsomkostninger for traditionel rom i de franske regioner i den yderste periferi og sikre adgang til det franske fastland, som er deres vigtigste afsætningsmarked. Den konkurrencemæssige ulempe, som de økonomiske aktører står over for, skyldes, at de franske regioner i den yderste periferi er afsides beliggende, er øsamfund, har et lille areal, har vanskelige topografiske og klimatiske forhold og er økonomisk afhængige af nogle få produkter, navnlig værdikæden rørsukker-rom, hvilket alvorligt hæmmer deres økonomiske udvikling.

På grundlag af det analytiske dokument, der ledsager dette forslag, og som gennemgår den nuværende ordning samt de mulige virkninger af mulige løsninger for perioden efter 2020, foreslår Kommissionen at forlænge ordningen indtil 2027 med et øget årligt kontingent på 153 000 hl ren alkohol. Den maksimale satsnedsættelse fastholdes på 50 %. Forhøjelsen af det årlige kontingent til 153 000 hl ren alkohol er i overensstemmelse med de historiske forhøjelser af kontingentet, som tager hensyn til produktionstilvæksten og er tilstrækkelig til at mindske behovet for yderligere ændringer inden udløbet af de syv år, den nye afgørelse gælder. Dette vil løse det konstaterede problem med det faste kontingent, som har som konsekvens, at kontingentet er blevet justeret med jævne mellemrum gennem ændringer af Rådets afgørelser, der typisk finder anvendelse med tilbagevirkende kraft. Dette har haft en negativ indvirkning på producenternes muligheder for at planlægge deres produktion og i nogle tilfælde deres langsigtede investeringer. Den lille forhøjelse af kontingentet sikrer desuden sammenhæng med den offentlige sundhedspolitik og konkurrencepolitikken.

Sammenhæng med de gældende regler på samme område

I meddelelsen fra 2017 "Et [...] strategisk partnerskab med regionerne i EU's yderste periferi" noteres det, at regionerne i den yderste periferi fortsat står over for alvorlige udfordringer, hvoraf mange er permanente. I denne meddelelse præsenteres Kommissionens tilgang til at støtte disse regioner med udgangspunkt i deres enestående aktiver, og der identificeres nye sektorer med henblik på vækst og jobskabelse. I denne forbindelse er formålet med dette forslag at støtte de franske regioner i den yderste periferi med udgangspunkt i deres aktiver med henblik på at muliggøre lokal vækst og jobskabelse i sektoren for sukkerrør og rom. Dette forslag supplerer det særlige program for bestemte regioner som følge af disses afsides beliggenhed og ø-karakter (POSEI), der har til formål at støtte den primære sektor og produktionen af råstoffer.

Sammenhæng med Unionens politik på andre områder

Forslaget er i overensstemmelse med 2015-strategien for det indre marked, hvor Kommissionen har til hensigt at skabe et stærkere og mere retfærdigt indre marked, som vil være til gavn for alle interessenter. Et af målene med den foreslåede foranstaltning er at afbøde de ekstra omkostninger, som virksomhederne i regionerne i den yderste periferi står over for, hvilket hæmmer deres fulde deltagelse i det indre marked. På grund af de begrænsede mængder, der er tale om (mængden af den rom, der er tale om, udgør under 1,5 % af forbruget af alkoholholdige drikkevarer i Frankrig), forventes det ikke at få nogen negativ indvirkning på det indre markeds funktion.

2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET

Retsgrundlag

Retsgrundlaget er artikel 349 i TEUF. Denne bestemmelse giver Rådet mulighed for at vedtage særlige bestemmelser, der tilpasser anvendelsen af traktaterne til regionerne i EU's yderste periferi.

Nærhedsprincippet (for områder, der ikke er omfattet af enekompetence)

Det er kun Rådet, der på grundlag af artikel 349 i TEUF er bemyndiget til at vedtage særlige foranstaltninger for at tilpasse anvendelsen af traktaterne, herunder de fælles politikker, til regionerne i EU's yderste periferi på grund af permanente begrænsninger, der påvirker den økonomiske og sociale situation i disse regioner. Dette gælder også for indrømmelse af undtagelser fra artikel 110 i TEUF. Forslaget er derfor i overensstemmelse med nærhedsprincippet.

Proportionalitetsprincippet